19-jarige met byl aangeval op kleinhoeweArgieffoto ŉ 19-jarige meisie sterk aan nadat sy Woensdagaand omstreeks 20:00 op ŉ kleinhoewe in Glen Donald, Midvaal, met ŉ byl aangeval is. “Ek was die aand alleen by die huis en op die trapmeul,” het die meisie, wat anoniem wil bly, aan Maroela Media verduidelik. “Ek het die musiek sommer lekker hard aangesit omdat niemand anders by die huis was nie.” Die gesin se twee honde, ŉ Golden Retriever en ŉ Labrador Retriever, het by haar gelê en skielik begin blaf. “Toe ek opkyk, het daar ŉ man, heeltemal geklee in swart, in die kamer gestaan. Hy het nie ŉ klapmus aangehad nie, maar ŉ swart lap was om sy gesig gebind. Hy het ŉ byl in sy hand gehad. Dit het gelyk of hy ook geskrik het toe hy my sien. Ek dink nie hy het gedink enigiemand is by die huis nie.” Die meisie het van die trapmeul afgespring en sy wou haar selfoon, wat op die bank tussen haar en die aanvaller gelê het, gryp. “Toe hy sien ek gryp vir my selfoon, het hy daarna gegryp.” Sy kon van die man vlug en het na die kombuis gehardloop, maar hy het haar agternagesit. Sy kon nie daarin slaag om die voordeursleutel te gryp om die staalhek oop te sluit nie. “Ek het in die motorhuis beland, maar daar was nie ŉ uitgang nie. Die man het my vasgekeer en my met die byl oor my kop geslaan. Ek het op my rug geval en die man het oor my gestaan. Die honde het in hierdie stadium geblaf en geknor, ek is nie seker of hulle hom kon byt nie.” Die meisie het na die man geskop en kon weer daarin slaag om van hom af weg te vlug. Sy het na haar ouers se kamer gehardloop en oor boeke, wat haar ma vroeër besig was om reg te pak, geval. “Die man het ook oor die boeke geval en bo-op my beland. Dit was pikdonker en hy het bly kap met die byl. Ek het my gesig beskerm, en hy het my bene raakgeslaan. Ek vermoed ek kon hom dalk in sy gesig skop.” Sy kon weer van die man af vlug en het in hierdie stadium dit reggekry om die gangdeur tussen haar en die man toe te maak. Een van die honde, die Labrador Retriever, was agter die toe deur saam met die aanvaller vasgekeer. Die meisie en die Golden Retriever kon uit die huis vlug en het oor die straat na die bure toe gehardloop vir hulp. Die bure was juis in daardie stadium buite die huis om vriende af te sien, en het dadelik reageer. Die aanvaller het intussen ŉ brand gestig in een van die kamers voor hy gevlug het. Die meisie het ŉ fraktuur in haar skedel opgedoen en het ook drie merke op haar bene en een in haar rug waar sy met die byl aangeval is. “Die dokters sê die skedelfraktuur sal heeltemal genees.” Sy is Vrydag uit die hospitaal ontslaan en sal ook met ŉ traumaberader gesels. Sy studeer B.Rek (Baccalaureus in Rekeningkunde) aan die Universiteit van Stellenbosch en keer op 21 Januarie terug na die universiteit om haar studies voort te sit. Die meisie se ma het aan Maroela Media gesê hulle vermoed daar was minstens drie persone op die perseel, alhoewel slegs een man in die huis was. “Die gordyne, beddegoed, ŉ bankie, ŉ bedkassie en deel van die plafon het gebrand. Daar is baie rookskade in die huis,” het sy verduidelik. “Ek wil baie dankie sê aan die Glen Donald-gemeenskapspolisiëringsforum (GPF) wat soos een man reageer het. Die buurvrou het dadelik ŉ berig oor die radio uitgestuur en almal het dadelik reageer. Ek wil ook die polisie en die brandweer bedank wat so vinnig reageer het.” Volgens haar het lede van die GPF ook dadelik ingespring om die brand in die vierslaapkamerhuis te blus. “Dit is net wonderwerk op wonderwerk wat daardie aand gebeur het,” het die vrou getuig. “Die RT-skandering wys die byl se merk in haar skedel het net voor die breinvlies gestop. As dit minder as ŉ halfsentimeter verder was, was daar breinskade. Dis ŉ wonderwerk dat sy vir die man kon weghardloop en dat sy hom kon wegbaklei. Dis ŉ wonderwerk dat sy daardie oggend juis haar huissleutels georden en presies geweet het waar dit is en watter sleutel watter deur oopsluit. “Dis ŉ wonderwerk dat daar ŉ bank tussen haar en die aanvaller was. Dis ŉ wonderwerk dat die bure juis op daardie oomblik hul vriende buite afgesien en by die hek gestaan het.” Sy verduidelik ook sy was die aand by ŉ profeteskool en sê ongeveer twee minute voor 20:00 het een van die vroue gesê hulle moet spesifiek vir haar dogter se veiligheid bid. Haar man, wat ŉ narkotiseur is, was ook daardie aand saam met ŉ chirurg en hulle kon die chirurg dadelik na die teater ontbied. “Dit was ook net regtig ongelooflike optrede van die GPF. Mens kan nie bekostig om nie dié ondersteuningstelsel te hê nie. Ek kan nie genoeg beklemtoon hoe belangrik dit is dat mense aan ŉ GPF moet behoort nie. Jy móét iemand kan bel wat dadelik hulp kan bied.” Die Labrador Retriever is vir rookinaseming behandel by die veearts en sterk ook goed aan. “Die Here is getrou. Dit was net een wonderwerk op die ander.” Konst. Maria Letsele, woordvoerder van die polisie, het die voorval bevestig. Sy sê ŉ saak van opsetlike saakbeskadiging en aanranding met die doel om ernstig te beseer word ondersoek. Niemand is nog in verband met die voorval in hegtenis geneem nie. Enigiemand met meer inligting oor die saak kan ao. Derrick Gibson kontak by 016 362 0126.